|  |
| --- |
| PATVIRTINTAViešosios įstaigos Centrinės projektų valdymo agentūros direktoriaus2020 m. balandžio 28 d. įsakymu Nr. 2020/8-140 |

**VIEŠOSIOS ĮSTAIGOS CENTRINĖS PROJEKTŲ VALDYMO AGENTŪROS VEIKLOS ANALIZĖS KORUPCIJOS PASIREIŠKIMO TIKIMYBEI NUSTATYTI DARBO GRUPĖS (SKAIDRUMO) REGLAMENTAS**

 **I. BENDROSIOS NUOSTATOS**

1. Viešosios įstaigos Centrinės projektų valdymo agentūros (toliau – CPVA) veiklos analizės korupcijos pasireiškimo tikimybei nustatyti darbo grupės (toliau – Skaidrumo grupė) reglamentas nustato jos funkcijas, teises, darbo, sprendimų priėmimo tvarką bei veiksmus korupcijos prevencijos ir kontrolės srityje.
2. Skaidrumo grupė savo veikloje vadovaujasi Lietuvos Respublikos korupcijos prevencijos įstatymu, Korupcijos rizikos analizės atlikimo tvarkos aprašu, patvirtintu Lietuvos Respublikos Vyriausybės 2002 m. spalio 8 d. nutarimu Nr. 1601, Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijomis, patvirtintomis Lietuvos Respublikos specialiųjų tyrimų tarnybos direktoriaus 2011 m. gegužės 13 d. įsakymu Nr. 2-170, Korupcijos prevencijos tvarkos aprašu, patvirtintu Lietuvos Respublikos finansų ministro 2007 m. rugsėjo 20 d. įsakymu Nr. 1K-261 (Lietuvos Respublikos finansų ministro 2019 m. balandžio 10 d. įsakymo Nr. 1K-115 redakcija), Lietuvos Respublikos finansų ministro 2008 m. rugsėjo 16 d. įsakymu Nr. 1K-288 “Dėl Finansų ministerijos ir finansų ministro valdymo sričiai priskirtų įstaigų, įmonių veiklos sričių, kuriose yra didelė korupcijos pasireiškimo tikimybė, nustatymo” ir kitais susijusiais teisės aktais bei šiuo darbo reglamentu.

**II. SKAIDRUMO GRUPĖS FUNKCIJOS IR TEISĖS**

1. Skaidrumo grupė korupcijos prevencijos ir kontrolės srityje atlieka šias funkcijas:
	1. siekdama atskleisti ir šalinti korupcijos priežastis bei sąlygas, kaupia ir sistemina informaciją apie galimus korupcijos rizikos veiksnius;
	2. atlieka CPVA veiklos sričių, kuriose egzistuoja didelė korupcijos pasireiškimo tikimybė, nustatymą, analizę ir vertinimą;
	3. rengia antikorupcinės programos bei jos įgyvendinimo priemonių plano projektą ir teikia juos tvirtinti CPVA direktoriui;
	4. prižiūri ir koordinuoja antikorupcinės programos priemonių įgyvendinimą, teikia CPVA direktoriui siūlymus dėl antikorupcinės programos įgyvendinimo;
	5. organizuoja CPVA antikorupcinių priemonių viešinimą;
	6. teikia CPVA direktoriui siūlymus dėl korupcijos prevencijos ir kontrolės tobulinimo;
	7. teikia CPVA Personalo skyriui pasiūlymus dėl darbuotojų mokymų korupcijos prevencijos klausimais;
	8. atlieka darbuotojų perduotų dovanų vertinimą ir priima sprendimą dėl dovanos eksponavimo ar saugojimo vietos arba jos perdavimo konkrečiam CPVA darbuotojui naudoti pagal paskirtį.
2. Skaidrumo grupė, vykdydama jai pavestas funkcijas, turi teisę:
	1. gauti iš CPVA struktūrinių padalinių ir darbuotojų informaciją, reikalingą jai pavestoms funkcijoms vykdyti, ir ją patvirtinančius dokumentus;
	2. į Skaidrumo grupės posėdžius bei pasitarimus kviesti CPVA darbuotojus;
	3. teikti siūlymus dėl CPVA veiklos tobulinimo, siekiant išvengti korupcijos pasireiškimo rizikos;
	4. korupcijos prevencijos ir kontrolės bendraisiais klausimais bendradarbiauti su kitais asmenimis bei ekspertais;
	5. korupcijos prevencijos ir kontrolės bendraisiais ir specialiaisiais klausimais bendradarbiauti su teisėsaugos ir kitomis institucijomis bei įstaigomis;
	6. reikalauti pateikti Skaidrumo grupei korupcijos pasireiškimo tikimybei įvertinti reikalingus dokumentus.

## III. SKAIDRUMO GRUPĖS DARBO ORGANIZAVIMAS

1. Skaidrumo grupės darbą organizuoja jos vadovas, kuris atsako už Skaidrumo grupės funkcijų vykdymą.
2. Skaidrumo grupės vadovo atostogų, tarnybinių komandiruočių, ligos metu arba dėl kitų priežasčių neatvykstant jam į darbą, Skaidrumo grupės vadovo funkcijas atlieka Skaidrumo grupės narys, kuriam pagal pareigybės aprašymą pavesta dalyvauti vykdant su korupcijos prevencija ir kontrole susijusią veiklą.
3. Skaidrumo grupės posėdžiai organizuojami prireikus spręsti aktualius korupcijos prevencijos klausimus. Posėdžius organizuoja ir jiems pirmininkauja Skaidrumo grupės vadovas. Apie posėdžio vietą ir laiką Skaidrumo grupės nariams praneša elektroniniu paštu Skaidrumo grupės vadovas prieš tris darbo dienas iki numatyto posėdžio pradžios.
4. Skaidrumo grupės posėdžiai yra teisėti, jeigu juose dalyvauja daugiau kaip pusė jos narių. Negalintys dalyvauti posėdyje Skaidrumo grupės nariai, gali visiems Skaidrumo grupės nariams elektroniniu paštu pateikti nuomonę svarstomu klausimu ne vėliau kaip iki posėdžio pradžios.
5. Skaidrumo grupės sprendimai priimami paprasta dalyvaujančių posėdyje jos narių dauguma. Balsams pasiskirsčius po lygiai, lemia Skaidrumo grupės vadovo balsas. Posėdžiai protokoluojami, kuriuos pasirašo Skaidrumo grupės vadovas ir posėdžio sekretorius, prie protokolo pridedamas dalyvavusių posėdyje Skaidrumo grupės narių sąrašas.
6. Prireikus, Skaidrumo grupės vadovas gali organizuoti sprendimų priėmimą naudodamasis informacinėmis technologijomis, sukurdamas derinimo ir vizavimo užduotis CPVA Dokumentų valdymo sistemoje bei suderindamas spręstinus klausimus elektroniniu paštu. Tokiu atveju protokolas nerašomas.
7. Skaidrumo grupė sprendimus dėl dovanų vertinimo klausimų įformina protokoluose. Protokolus pasirašo (Dokumentų valdymo sistemoje – vizuoja) visi posėdyje dalyvavę Skaidrumo grupės nariai.

\_\_\_\_\_\_\_\_\_\_\_\_\_\_